Håkon Bleken
Store norske leksikon,Kunst og estetikk,Bildende kunst,Samtidskunst,Norsk samtidskunst
Håkon Bleken, norsk maler. Han jobber med ulike teknikker som maleri, kulltegning, collage, glassmaleri, grafikk og bokillustrasjoner. Han jobber i spennet fra abstrakt maleri etter kubistiske forbilder over akvareller og kulltegninger med surrealistiske undertoner til kombinasjon av fotografiske collager og oljemaleri. Håkon Bleken fikk sitt gjennombrudd i 1971 med en serie kulltegninger kalt «Fragmenter fra et diktatur» (1971).
Religiøse motiver er blitt malt på bakgrunn av krigs- og nyhetsfotografier. Etter å ha skapt tredelte malerier – triptyker – med religiøst innhold, som formelt hadde tilknytning til italienske forbilder fra 1400-tallet, fikk han i oppdrag å lage andaktsbilder til St. Olavs menighet i Trondheim, der han hadde fullført en steinmosaikk i 1973. Menneskelig lidelse og sosial aktivisme er temaer som stadig går igjen i Blekens arbeider, samtidig som det er plass for fabulerende evne og estetisk raffinement. Blekens arbeider gjenspeiler ofte temaer som er aktuelle i samtiden, parallelt med at han kontinuerlig utvikler seg som kunstner.Bleken har laget litografier til Henrik Ibsens Hedda Gabler (1988) og illustrasjoner til Kjartan Fløgstads Dalen Portland (1989). Svartlamoen i Trondheim I annen halvdel av 1990-årene engasjerte han seg for bevaring av den rivningstruede trehusbebyggelsen på Svartlamoen i Trondheim. Her dekorerte han og Håkon Gullvåg en hel gavlvegg i 1996, og to år senere malte de små ovale skjold over inngangsdørene til alle de 14 husene. Dette førte til betydelig blest om saken, og var etter alt å dømme et viktig bidrag til at området ble omregulert i 1998, slik at trehusene kunne bli bevart. Glassmalerier I årene 2002–2007 laget han 96 glassmalerier med motiver fra bibelhistorien som utsmykning til Spjelkavik kirke i Ålesund. Utdanning Håkon Bleken var elev ved Kunstskolen i Trondheim i 1948–1949, elev av Chrix Dahl som grafiker ved Statens Håndverks- og Kunstindustriskole og av Jean Heiberg ved Kunstakademiet 1950–1953. Han var tilknyttet Institutt for form og farge ved arkitektavdelingen ved NTH (nå NTNU) i 1960–1972, fra 1966 som førsteamanuensis. Han har mottatt en rekke stipend og legater, har hatt studiereiser i flere europeiske land og lengre opphold i Italia, England og Nederland.Bleken er representert i flere offentlige samlinger, blant annet Nasjonalmuseet for kunst, KODE kunstmuseene i Bergen og Trondheim Kunstmuseum. Arbeider i utvalg 2011: Uten tittel  2007: Avskjed I, portrett av Arne Nordheim Signingsbildet av Kong Harald V og Dronning Sonja (henger i Stiftsgården, Trondheim) 1981: Nedtagelsen  1971: Fragmenter av et diktatur, kulltegninger Utstillinger i utvalg 2018: Do Not Go Gentle, Henie Onstad Kunstsenter 2013: Galleri Brandstrup 1999: Trondheim Kunstmuseum 1991: Retrospektiv utstilling, Kunstnernes hus 1978: Festspillutstiller, Bergens Kunstforening Les mer i Store norske leksikon Håkon Bleken i Norsk biografisk leksikon Håkon Bleken i Norsk kunstnerleksikon norsk kunsthistorie Litteratur Bjerke, Øivind Storm m.fl.: Håkon Bleken: betrakter og budbringer, 1997 Høiem, Per, red.: Håkon Bleken: grafikk 1947-2003, 2003 Nergaard, Trygve: Håkon Bleken, 1986